
      1. fejezet

      
        1999 decembere, valahol Észak-Amerikában…
      

      
        Ez a nap is nagyon hideg volt, mint mindig mostanában. Joshua morogva ment kiadni a feladatokat a fegyenceknek.
      

      
        – Elegem van már ebből, miért nekem kell itt mindenről gondoskodni? Azok bezzeg ott bent a meleg szobában még az igazak álmát alusszák. 
      

      
        Kedvetlenül ránézett az órájára, ami pont hajnali négyet mutatott.
      

      
        Na mindegy
         – gondolta magában, majd baktatott tovább a barakk felé, amelynek rozoga tetejét vastagon belepte a hó.
      

      
        Odabent már javában folyt a készülődés a munkára, hiszen mindenki tudta, hogy nem okos dolog felbosszantani az alvó oroszlánt.
      

      
        A munkafelügyelő kegyetlen ember hírében állt. Minden kis engedetlenségért komoly büntetés járt, ezért senki nem mert vele ujjat húzni. Ben, aki maga is fegyenc volt, tartott bent valami kis rendet. Ő volt ott a legöregebb, és kivívott magának némi tiszteletet a foglyok közt. Ha valami baj volt, neki szóltak, és megoldotta, ahogy tőle kitelt. Most is egy cingár, lezüllött alak ment oda hozzá, majdnem szaladva, hiszen tudta, hogy Joshua bármikor beléphet a rozoga ajtón.
      

      
        – Ben! – kiáltotta. – A kölyök! Valami baj van a kölyökkel, nem kel fel, csak nyöszörög. 
      

      
        – Megyek már, nem kell így üvölteni. Mindjárt nézem, nyugodj meg! – próbálta csitítani őt, és elindult a barakk belsőbb részébe, ahol volt egy kis kályhácska, ami épphogy csak bemelegítette a szél-fújta helyet. Mellette, koszos matracon, egy összekuporodott ember feküdt rongyos kabáttal betakarva. Alig múlt harminc, de az áldatlan állapotok miatt idősebbnek látszott. Ő volt a legfiatalabb köztük, így maradt rajta a „Kölyök” becenév.
      

      
        – Mi a baj, kölyök? – szólítgatta őt Ben, de a kabát alól csak egy alig hallható „Semmi, Ben” volt a válasz, amit egy fuldokló köhögés kísért.
         
      

      
        – Mi az, hogy semmi? Hallom, nem vagy jól! – Megfogta a beteg homlokát, ami szinte égette a tenyerét. – Neked lázad van, nem is kicsi. Nincs mit tenni, szólni kell a felügyelőnek. 
      

      
        – Nem, tényleg semmi bajom, csak egy kis megfázás, majd elmúlik! Kérlek, Ben, hagyj! Látod? Semmi bajom – erősködött, és hogy bebizonyítsa ezt, nehezen, de lábra állt. 
      

      
        – Persze, semmi – dörmögte Ben. – Látom én; épphogy csak megállsz a lábadon.
      

      
        Ekkor kinyílt az ajtó, és belépett Joshua.
      

      
        – Mi ez a lazaság? – üvöltötte magából kikelve. – Már rég itt kéne előttem sorakoznotok, ti meg itt traccspartit tartotok! 
      

      
        – A kölyök beteg – szólalt meg valaki a háta mögül. 
      

      
        – Mi az, hogy beteg? Itt nincs olyan, hogy beteg. Biztosan csak ki akar bújni a munka alól.
      

      
        – Nem, uram – lépett eléje Ben. – A kölyök tényleg beteg, magas láza van és köhög. 
      

      
        Joshua közelebb lépett, és ránézett az előtte álló emberre. 
      

      
        – Miket beszélsz itt nekem, Ben? Ennek semmi baja, itt áll előttem, dologra kész – állapította meg, és közben vigyorgott. 
      

      
        Ben ránézett a kölyökre és épp mondani készült valamit, amikor az intett a fejével, hogy jól van. Rögtön meg is bánta, mert majdnem elesett közben. Az öreg nem szólt semmit, csak megcsóválta a fejét. 
      

      
        A felügyelő kiosztotta a feladatokat, és a kölyök is megkapta a magáét. Ma neki kellett fát vágnia a nagy házba. De megerőltető volt most a munka lázasan, és miközben vitte volna be a hasábokat, elesett vele. Pont a felügyelő lába elé. A fahasábok szanaszét szóródtak a nagy hóban. Joshua ezt nem nézte tétlenül: máris kapott a kínálkozó alkalmon, hogy lecsaphasson. Valami oknál fogva a kölyköt a többieknél is jobban utálta, és mindig azt leste, mikor hibázik. És igen, végre – vigyorgott kedélyesen –, itt az alkalom. Na, most megmutatom, hol a helyed, te kutya!
      

      
        – Mit csinálsz!? – üvöltötte. – Vizes lett a fa, hogy lehetsz ilyen ügyetlen! Azonnal kelj fel, és vágj másikat! 
      

      
        De a kölyök nem mozdult, ott feküdt a hóban mozdulatlan. Erre a felügyelő még dühösebb lett, felemelte a hajánál fogva, és megütötte.
      

    

  
    
      

      2. fejezet

      
        Jessica pont ekkor nézett ki az ablakon – ez volt a kedvenc időtöltése azóta, hogy a bácsikájához kellett költöznie édesanyja halála után –, és látta, hogy mi történik odalent. Ezt nem tűrhette, így nem tétlenkedett, azonnal kitárta az ablakot és ráförmedt a felügyelőre: 
      

      
        – Joshua, maga meg mit művel ott? Azonnal fejezze be!
      

      
        – De kisasszony! – lepődött meg az. – Én csak a munkámat végzem.
      

      
        – Milyen munka? Így nem bánhat senkivel, megértette? 
      

      
        – De, de… – dadogta amaz. – Ez itt nem akar dolgozni, mi mást tehetnék? Valahogy fegyelmezni kell őket, mert még a fejünkre nőnek. Ezek nem iskolás fiúcskák, kisasszony, hanem kegyetlen gyilkosok. És amúgy is, amíg nincs itt a bácsikája, addig én felügyelek mindenre, hisz’ felhatalmazást kaptam tőle. 
      

      
        Jessica nem szólt semmit, csak ellépett az ablaktól. Joshua ezt elégedetten beleegyezésnek vélte, és folytatta tovább a kölyök munkára való ösztökélését. Épp megint le akart csapni, mikor hátulról valaki elkapta a csuklóját. De mikor a háta mögé nézett, belé fagyott a szó, amit épp mondani készült. 
      

      
        Ugyanis a kisasszony állt a háta mögött Bennel, aki a csuklóját szorította. Mivel Jessicára nem szólhatott, hát Benre förmedt rá: 
      

      
        – Hogy merészeled, te senki? Majd adok én neked is!
      

      
        – Joshua, azonnal fejezze be ezt a fenyegetőzést! Ben csak azt tette, amit én kértem tőle, és most engedjen oda ahhoz az emberhez! – szólalt meg Jessica erélyesen.
      

      
        A felügyelő, kelletlenül ugyan, hátrébb lépett, de a szeméből csak úgy sugárzott a gyűlölet meg a düh. Ben biztosra vette, hogy ez, amit kértek tőle, nem marad majd megtorlás nélkül. Eközben Jessica, mit sem sejtve arról, hogy mi történik a háta mögött, odalépett a kölyökhöz, aki félig eszméletlenül, véresen még mindig a földön feküdt. 
      

      

      
        – Uram, uram! – szólongatta. – Jól van? Kérem, válaszoljon!
      

      
        Megfogta a homlokát, és érezte, hogy az tűzforró. Ekkor a kölyök nehezen, de megmozdult. Kinyitotta a szemét, egyenesen felnézett az előtte álló lányra, és bólintott. Bár fogalma sem volt róla, ki ez és hogy került ide, a szívét melegség járta át. Nem tudta hová tenni ezt, hisz’ nagyon régen érzett utoljára ilyesmit valaki iránt. Jessica is megdermedt a férfi tekintetétől, de nem a félelemtől, hanem a benne lévő fájdalomtól, és valami megmagyarázhatatlan dologtól, ami szinte csak úgy sugárzott belőle. Na és azok a szemek! Soha nem látott még ilyen mély barna szemeket. Pár másodpercig tartott csak, de egy örökkévalóságnak tűnt. 

